**Asma Abdallá** ou **Asma Mohamed Abdallá** (tamén coñecida como: *Asmaa*, *Abdallah*, *Abdullah*; en árabe: *أسماء محمد عبدالله* ), nada en Khartún en 1946, é unha diplomática sudanesa. Desde o 8 de setembro de 2019 é a ministra de Asuntos Exteriores do Sudán no gabinete do primeiro ministro Abdalla Hamdok, durante a transición sudanesa de 2019 á democracia. É a primeira muller en asumir o posto de Ministra de Exteriores na historia do Sudán.

Traxectoria
-----------

Abdalla naceu en Khartún en 1946. Estudou Economía e Ciencias Políticas na Universidade de Khartún e tras graduarse en 1971 foi unha das tres mulleres pioneiras en incorporarse como embaixadoras no Ministerio de Asuntos Exteriores xunto a Fatima Albeeli e Zainab Abdlkareem. Ten tamén unha mestría en relacións internacionais pola Universidade de Siracusa.

Representou ao seu país en diversos foros africanos e europeos incluídas as misións diplomáticas sudanesas en Estocolmo, Oslo e Rabat. En 1990 tralo golpe de estado sudanés de 1989 que levou a Omar al-Bashir ao poder, foi despedida do seu cargo como Ministra Plenipotenciaria e Subdirectora do departamento das Américas do Ministerio de Asuntos Exteriores.

Foi perseguida e hostigada polo réxime de Bashir e exiliouse a Marrocos onde traballou na secretaría da organización Árabe para a defensa contra o crime en Rabat, despois na secretaría xeral dos ministros de traballo árabes en Rabat e na Organización Islámica para a Educación, a Ciencia e a Cultura (ISESCO). Nos últimos anos do goberno da al-Bashir regresou a Sudán e creou unha oficina de tradución con varios diplomáticos que foran tamén despedidos.

2018-19 protestas sudanesas
---------------------------

Durante as protestas no Sudán de 2018-19, Abdallá uniuse ás Forzas da Liberdade e o Cambio (FFC) aproveitando a súa experiencia no traballo diplomático para o movemento revolucionario do país participando no Grupo de Traballo de Política Exterior. Promoveu as demandas do movemento popular en diversos foros internacionais.

Ministra de Asuntos Exteriores
------------------------------

Abdallá non estaba na lista inicial de candidatos a carteiras ministeriais, con todo o primeiro ministro Abdalla Hamdok preferiuna a outros candidatos polo seu papel na oposición ao goberno de al-Bashir, o seu apoio ás protestas reclamando un cambio político e a súa experiencia diplomática. Abdallá converteuse así na primeira muller ministra de Asuntos Exteriores do Sudán o 8 de setembro de 2019 no Gabinete de Transición da transición sudanesa de 2019 á democracia. No mundo árabe é a terceira ministra de Asuntos Exteriores, precedida por dúas ministras de Mauritania.

Entre os seus obxectivos prioritarios de traballo como ministra ten o reto de levantar as sancións dos Estados Unidos sobre Sudán pola crise de Darfur e por acoller durante un tempo ao líder de Al Qaeda Osama Bin Laden.

Outras tres mulleres forman parte do primeiro gabinete de transición: a activista Wala'a Essam al-Boushi, Ministra de Mocidade e Deportes, Lena el-Sheikh Ministra de Traballo e Desenvolvemento Social e a profesora de arqueoloxía Intisar el-Zein, Ministra de Educación Superior.

Notas
-----

1. ↑  Jamal, Isalam. "Hamdouk approves several candidates for the transitional cabinet | SudanDaily" (en inglés). Arquivado dende o orixinal o 04 de setembro de 2019. Consultado o 10 de setembro de 2019.
2. 1 2 3  "Prime Minister Hamdouk presents new Sudanese government" (en inglés). Consultado o 10 de setembro de 2019.
3. ↑  "Women take prominent place in Sudanese politics as Abdalla Hamdok names cabinet" (en inglés). Consultado o 10 de setembro de 2019.
4. 1 2 3 4 5 6  BBC. "أسماء عبدالله: فصلها البشير من العمل الدبلوماسي فعادت وزيرة للخارجية".
5. 1 2 3  "Who Are The Four Women In PM Hadok’s Cabinet| Sudanow Magazine". Consultado o 10 de setembro de 2019.
6. ↑  "Hamdok announces first post-Bashir era government in Sudan - Sudan Tribune: Plural news and views on Sudan". Arquivado dende o orixinal o 06 de setembro de 2019. Consultado o 10 de setembro de 2019.